Tokio (kh/SN). Němscy dresurowi jěcharjo su dale klasa za sebje. Dźeń po dobyću złoteje medalje z mustwom stej so Jessica von Bredow-Werndl a Isabell Werth we wubědźowanju jednotliwčow wo dalšu hwězdnu hodźinu na olympiadźe postarałoj. Bredow-Werndl doby swoju druhu złotu medalju na lětušich hrach před krajanku Werth. Třeća a tak na bronzowym městnje bě Charlotte Dujardin z Wulkeje Britaniskeje.
Prěnju němsku medalju w sportowej družinje judo zawěsći sej Eduard Trippel. Wón je drje finale přěhrał, ale so nad slěbrom njesměrnje wjeselił. Lasha Bekauri z Georgiskeje bě dobyćer. W rjedźe medaljow faluje na pjatym wubědźowanskim dnju jenož hišće bronzowa za Němsku. Wo nju postaraštaj so Patrick Hausding a Lars Rüdiger w synchronowym skakanju z třimeterskeje wěže. Za nošerja chorhoje Hausdinga běše to mjeztym třeća olympiska medalja. Tež płuwarka Sarah Köhler zahori z bronzu na 1 500 metrow w swobodnym stilu. Tak je Němskej prěnju olympisku medalju po 13 lětach zaručiła.
szl_Latn szl_Latn